
All men dream, but not equally. Those who dream by night in the dusty recesses of their minds, wake in the day to find that it was vanity: but the dreamers of the day are dangerous men, for they may act their dream with open eyes, to make it possible.

T.E. Lawrence


Tilegnet minnet om min far,

Nicolai H. Vogt (1921–2004)


FORORD

Utforskningen av polare områder var høyt prioritert i mange europeiske land fra slutten av 1800-tallet og langt inn i det 20. århundret. Flere nordmenn utmerket seg i kappløpet om å være de første som trengte inn i polarområdene både i nord og sør. Det bidro til å gjøre vår nye nasjon kjent i verden og til å etablere en ny, norsk identitetsfølelse. Polfarerne ble nasjonale helter, og i historiebøkene ble bragdene de utførte, viet stor plass.

En av de norske polfarerne fikk bare i begrenset grad oppleve denne oppmerksomheten og heltedyrkingen, til tross for at han ledet en stor og viktig ekspedisjon til Antarktis. Han var den første som overvintret på det antarktiske fastlandet, og han var den som åpnet porten til det sjette kontinent for dem som kom etter: Robert Falcon Scott, Sir Ernest Shackleton og Roald Amundsen. Likevel ble Carsten Egeberg Borchgrevink glemt.

The British Antarctic Expetition dro i 1898 fra London med polarskipet «Southern Cross» for å utforske området rundt Rosshavet og om mulig også det antarktiske innlandet. Carsten Borchgrevink hadde gjennom iherdig virksomhet i flere år greid å reise kapital til ekspedisjonen. Ekspedisjonsdeltagerne var nordmenn, to briter, en australier og en svenske. Dette vågestykket vakte betydelig internasjonal oppmerksomhet; i Storbritannia og Australia var ekspedisjonen førstesidestoff i lang tid.

Til manges forundring klarte Borchgrevink og hans menn seg godt – med ett unntak – gjennom vinteren på det antarktiske fastlandet, der de foretok en rekke vitenskapelige undersøkelser. Men da ekspedisjonen vendte tilbake til England, viste det seg at sterke nasjonale krefter og vitenskapelig prestisje kom i veien for den anerkjennelsen Borchgrevink hadde forventet å oppnå. Også personlige forhold spilte inn. I tiden som fulgte, ble Borchgrevink og hans ekspedisjon nærmest fortrengt i England. Hans bidrag til kunnskapen om Antarktis ble bare i begrenset grad belønnet.

Historien om Carsten Borchgrevink er historien om polfareren som verken passet inn i Norge eller England. Få mennesker her i landet vet hvem han var eller forbinder noe med navnet «Southern Cross». I England kom han på kollisjonskurs med britisk tradisjon og i veien for britenes planer for polarområdene. En lang stund var han persona non grata i det britiske polarmiljøet. I Australia, New Zealand og USA var det annerledes. Der har Borchgrevink fremdeles et stort navn.

Den britiske polarhistorikeren A.G.E. Jones skrev i 1974 en artikkel i samarbeid med den siste gjenlevende fra «Southern Cross»-ekspedisjonen, Hugh B. Evans. I denne artikkelen stiller de to forfatterne spørsmålet om hvorfor Borchgrevink falt i unåde i England. Det kommer tydelig frem at Borchgrevink var en person som med sin legning ofte kom i konflikt med sine omgivelser. Men forfatterne viser også hvordan han uforvarende kom på kant med sentrale aktører både innenfor det politiske liv og i det britiske forskningsmiljøet. Han utløste mektige menns vrede og misunnelse da han klarte å reise kapital til ekspedisjonen. Evans og Jones’ bidrag til forståelsen av «Southern Cross»-ekspedisjonens historie har vært viktig under arbeidet med denne boken.

Roland Huntfords bok Scott and Amundsen kompletterer det bildet som Evans og Jones gir av «Southern Cross»-ekspedisjonen, og har vært nyttig i arbeidet med boken. Det samme kan sies om Janet Crawfords bok That First Antarctic Winter fra 1998. Crawford er barnebarn av et av medlemmene i Borchgrevinks ekspedisjon, Louis Bernacchi. I sin bok gjengir hun Bernacchis private dagboknotater fra ekspedisjonen. Notatene er et svært viktig korrektiv til Carsten Borchgrevinks egen beretning i boken Nærmest Sydpolen. Aaret 1900, som er hovedkilden for min bok.

I tillegg til trykte publikasjoner har jeg hatt stor nytte av arkivmaterialet i Norsk Polarinstitutts arkiv og Stortingsarkivet. Jeg har også benyttet dokumenter og brev i private samlinger. Videre har jeg intervjuet etterkommere av Carsten Borchgrevink og andre ekspedisjonsdeltagere. Flere av dem har bidratt med viktige opplysninger. Min far, Nicolai H. Vogt (1921–2004), tok vare på en rekke dokumenter, brev, fotografier, bøker og annet unikt materialet etter sin bestefar Nicolai Hanson, som døde under oppholdet i Antarktis. Dette kildematerialet har siden vært i familiens eie og var utgangspunktet for mitt arbeid med boken.

Sitater fra Carsten Borchgrevinks bok Nærmest Sydpolen. Aaret 1900 er modernisert for at de skal være lettere tilgjengelige for dagens lesere. Sitater fra engelske kilder er oversatt av meg.

Mange har bidratt til at boken er blitt til. Jeg vil rette en stor takk til Else Sofie Agelin, Sophie Borchgrevink Nordrum, Christopher Hawkins Borchgrevink, Olaug Bye Gamnes, Morten Børsum, Paul Chaplin, Bernhard Hanson, Jan Ove Mortensen, Ivar Nordrum, Geir O. Kløver, Agnes Vogt Thinn, Annar Thinn jr., Elisabeth J. Vogt, Ellen Sophie Vogt, Steinar Wikan og Ulf Aas.

Ikke minst takker jeg sjefredaktør Harald Engelstad i Aschehoug forlag som trodde på mitt prosjekt og oppmuntret meg til å fullføre det. Takk også til manusredaktør Ivar Larssen-Aas, som har vært en grundig og interessert leser og gitt viktige bidrag til tekstens endelige utformning.

Oslo, september 2008
David Vogt


PROLOG

Bare det svake skinnet fra parafinlykten kastet et gulrødt, flakkende skjær omkring i rommet. Mannen strevde med å få de store plaggene på seg. Silkeundertøyet tok han aldri av, nå skulle kamelhårsgenseren og buksen på, likeledes den omfangsrike selskinnsanorakken og de store støvlene. Den rødglødende koksovnen sto i hjørnet og durte; oppunder taket var det varmt, nede ved gulvet nær frysepunktet. Han var svett før han var ferdig. I køyesengene omkring ham lå ni menn og sov.

Borte ved døren tok han på seg selskinnsvotter og strammet hetten omkring hodet, bare øynene var synlige. Så la han hendene på dørklinken og rykket døren opp – den hang fast i karmen og gikk trått på grunn av kulden og trykket fra isen og snømassene som omga hytta. Ute i bislaget ble han stående en stund. Han holdt de store vottene foran ansiktet og pustet gjennom det strie selskinnet. Utenfor var det minus 45 grader, og han ville ha mistet pusten om han ikke gradvis forsøkte å venne lungene til den kalde luften. Så åpnet han ytterdøren og famlet seg ut i mørket og kulden.

Flere meter med hardpakket is og snø dekket leirområdet. Mennene hadde måttet kjempe mot snøen for å holde en sjakt ned mot utgangsdøren åpen. Gjennom sjakten hadde de strukket et tau som de kunne hale seg opp etter; det var tungt og vanskelig med de tykke og tunge klærne de hadde på seg. Da han endelig var kommet seg opp, føltes det som om han hadde holdt på lenge. Han tok noen skritt bortover den knirkende snøflaten og hevet blikket. Etter som øynene sakte vente seg til polarmørket, kunne han skimte konturene av mørke fjell, der han visste at det var isbreer med lumske sprekker. Der hadde intet menneske noen gang satt sin fot.

Annenhver time skulle instrumentene avleses: temperatur, vindstyrke og andre målinger. Blyant og notisblokk kunne bare håndteres med selskinnsvottene av; etter mindre enn ett minutt var hendene følelsesløse. I skinnet fra parafinlykten leste han av skalaene, skrev i blokken. Så var det gjort. Han rettet opp ryggen og ble stående og se seg omkring. For et ensomt, øde og livløst sted, tenkte han. Hadde de rett, de som tvilte på at noen ville overleve en overvintring på dette kontinentet? Var det slik at kulden, isen og snøstormene ville ta knekken på dem som forsøkte?

Med ett flammet nordlyset, eller rettere sagt sørlyset – aurora australis – over himmelen. Noen ganger dukket det opp som et flakkende, grønt bånd som startet i nord og strakte seg blafrende, rykkende og skjelvende mot øst før det døde ut. Denne natten viste det seg som et intenst rubinrødt og fiolett punkt som kastet et kraftig, klart lys ned over snøflatene og de øde fjellene. I klarvær, når sørlyset ikke lekte på himmelhvelvet, var det som om stjernehimmelen var så nær at den kunne nås ved å strekke ut hånden. Stjernebildene var uklare og svake så langt sør, med ett unntak: Sydkorset – Crux – der den intenst lyssterke stjernen Acrux sammen med tre andre stjerner dannet et asymmetrisk kors. Det var som om dette korset med det kalde, blålige skinnet bar noe illevarslende i seg, der det lyste ned på de små skikkelsene som måtte våge seg ut i det veldige landskapet.

Før han skled ned i trakten mot hyttedøren, tok han et siste overblikk over plassen utenfor. Polar hundene lå som små runde hauger i snøen. Om noen timer skulle de utsultede og frosne dyrene få sin knappe matrasjon, ikke mer enn at de akkurat holdt seg i live i den strenge kulden. Først når det igjen var bruk for dem, ville de bli fôret skikkelig opp.

Vel inne i hytta igjen fylte mannen ovnen til randen med koks, deretter førte han de vitenskapelige dataene inn i loggen. To timers fyringsvakt, så var det morgen, og han kunne vekke kokken.

Slik gikk tiden. Minuttene, timene, dagene og ukene. Langsomt. Dag og natt gikk i ett, den iskalde polarnatten slapp aldri taket. Osen fra lampene, den trange hytta, mangelen på luft og lys, alt dette slet på dem. Etter hvert begynte det å tære på motivasjonen, på viljen, motet og håpet.

Verst var vinden. Orkanen kunne kaste seg over dem uten annet forvarsel enn at temperaturen plutselig steg og barometeret sank like brått. I havstykkene i triangelet mellom Tasmania, Rosshavet og Kapp Horn utviklet lavtrykkene seg før de med voldsom fart raste inn over området der mennene befant seg. På mindre enn ett minutt ble de endeløse isviddene brukket opp og forandret til et mørkt, brølende hav. Voldsomme bølger kom inn over grunnene, og vannmassene traff havbunnen med enorm kraft. Når bølgene ble knust mot bunnen, ble stein og is slynget opp og kastet som prosjektiler mot hyttetaket. Inne i hytta merket mennene rystelsene fra sjøene og vinden; de kunne føle villskapen og kreftene i naturen der de lå i køyene sine. Hadde det ikke vært for de solide bardunene som var festet til konstruksjonselementer i hjørnene på hytta, ville den ha lettet og forsvunnet ut i vinternatten.


Det første menneske på det
sjette kontinent

Rosshavet danner en dyp innbuktning i det antarktiske kontinentet øst for Victoria Land – innenfor det brede beltet av drivis som omgir dette frosne kontinentet. Noe mer værhardt, iskaldt og ugjestmildt finnes knapt på kloden. Hele vinteren, når Antarktis er oppslukt av polarmørket, er havbukta tilfrosset. Først om sommeren sprekker isen opp og driver utover.

Inn hit hadde en liten norsk selfangstskute, «Antarctic» av Tønsberg, kjempet seg frem for å se etter hval og sel. Den hadde seilt sørover fra New Zealand og fulgt den 180. lengdegrad – den samme som Sir James Clark Ross i sin tid hadde fulgt – gjennom de stormfulle havområdene frem til pakkisen. Derfra hadde skuta ved hjelp av en dampmaskin snirklet seg innover mellom de store isflakene i åpne kanaler og gjennom små basseng, lenger og lenger inn i isen.

Hver gang en stor storm reiste seg utenfor pakkisen, satte den ismassene i bevegelse og utløste forferdelige krefter. Mange skip var blitt knust av den bevegelige isen. Ikke på nesten 60 år, siden Ross, hadde noe skip seilt inn i det innestengte havområdet.

Den 24. januar 1895 var «Antarctic» på vei nordover, ut av Rosshavet.1 Der den golde kysten som kalles Victoria Land ender, gjør landet en brå sving vestover, og en lang og bratt landtunge stikker ut i havet som en spydspiss. Siden den var synlig langveisfra, var den blitt et viktig landemerke og hadde fått navnet Kapp Adare. Kystlinjen her, med høye stupbratte fjellskråninger som kastet seg rett ned i havet, var isfri sommerstid. For kaptein Leonard Kristensen og hans mannskap på «Antarctic» virket denne kysten uinntagelig. Enhver ilandstigning fra båt syntes umulig.

Det var da de oppdaget stranden!

For mannskapet på «Antarctic» åpenbarte det seg – og det var første gang i historien – en mulighet for ilandstigning på dette tilsynelatende utilgjengelige kontinentet. Været var bra, og «Antarctic» gikk langsomt mot land for å ta den snaut kilometerbrede grusdekte stranden ved Kapp Adare nærmere i øyesyn.

«Antarctic» la seg et stykke fra land med dampmaskinen i gang, og en lettbåt ble låret. Ekspedisjonens initiativtager, bestyrer Henrik Johan Bull, kaptein Leonard Kristensen, en styrmann og noen matroser rodde i land.2 Idet båten var i ferd med å gli opp på den grove, steinete stranden der det var pingviner i tusentall, fant det sted en episode som skulle føre til diskusjoner senere. Kaptein Kristensen satt fremst i båten mens roerne la all sin kraft i årene. Kristensen visste at han om kort tid ville bli det første menneske som satte sin fot på det sjette kontinent. Aldri før var det antarktiske fastlandet, et kontinent halvannen gang så stort som Europa, blitt inntatt av mennesker. Sydpollandet var fortsatt et mysterium, et land dekket av is og snø, et terra incognita.

James Cook hadde alt i 1772 observert den ytre grensen av Antarktis fra sjøen. Til tross for at han ikke hadde sett fastlandet, bare ismassene omkring, hadde han dermed bekreftet myten om at det lå et stort landområde omkring Sydpolen. Siden fulgte de på rekke og rad: Faddei Faddejevitsj Bellingshausen,3 Edward Bransfield, Nathaniel Palmer, James Weddell, Jules Dumont d’Urville, Sir James Clark Ross, den mest kjente av ekspedisjonslederne på 1800-tallet – og Carl Anton Larsen fra Norge (se kapitlet «Til den andre siden av kloden»). Men ingen ekspedisjon hadde funnet en sikker ilandstigningsplass og innfallsport til selve fastlandet. Det var han – kaptein Leonard Kristensen på barken «Antarctic» – som skulle få denne æren. Øyeblikket var historisk. Kristensen sto i baugen, klar til å hoppe. Det var da det skjedde, plutselig og totalt uventet: En av matrosene trakk brått åren inn, kastet seg i vannet og stormet opp på den steinete stranden, rett for øynene på Kristensen. Matrosens navn var Carsten Egeberg Borchgrevink.

Slik lyder i alle fall beretningen i Carsten Borchgrevinks egen fremstilling.4 Men hva som egentlig fant sted da karene gikk i land, og hvem som var først på stranden, er ikke klarlagt. I senere foredrag, både i Australia og Europa, hevdet Borchgrevink at han hadde vært det første mennesket som satte sin fot på det ukjente kontinentet. Han skrev også en rekke brev til innflytelsesrike personer og fortalte om hendelsen. I Borchgrevinks bok Nærmest Sydpolen. Aaret 1900, som kom ut i 1905, er han ikke fullt så skråsikker:

Da vi […] passerte Kapp Adare på Victoria Land på veien nordover, var det at jeg gjennom kikkerten fra utkikkstønnen oppdaget den lille isfrie strand nedenunder kappet på den ellers så utilgjengelige kyst. Det var denne strand som ble så viktig for min senere ekspedisjon. Min iver etter å betrå dette ukjente landet, smittet på kaptein Kristensen og førte til at han lot en lettbåt settes ut. […] I båten var kaptein Kristensen, Bull og jeg så vel som tre andre selfangere. Vi nådde til sist, etter å ha måttet slepe båten over drivisen, inn til den øde, ukjente kyst i det nye land, hvor ingen mennesker før hadde satt sin fot. Det er vanskelig å si hvem som først sto på land. I ungdommelig iver sprang jeg i vannet før kjølen rørte bunnen og vadet i land. Kaptein Kristensen hoppet, da båten var nær nok, fra stevnen tørrskodd i land på stranden. Begge hadde vi fast grunn under føttene.5

I 1895 ga Leonard Kristensen ut boken Antarctics Reise til Sydishavet eller Nordmændernes Landing paa Syd Victoria Land. Om landgangen på Kapp Adare 24. januar 1895 skriver han:

Det var meget lett å lande her siden sjøen var ganske rolig, det var bare et ubetydelig dragsug. Jeg satt mens vi rodde forut på båtstevnen, og da båten tørnet mot land, lot jeg meg gli ned på stranden og sa: Nå er jeg den første som har satt min fot på Syd Victoria Land. Umiddelbart deretter hoppet Carsten Borchgrevink, som jeg hadde kommandert med i båten for å ro, over relingen på babord side og vadet i land – han ropte: Så er jeg nummer to.6

Men det fantes også en tredje person som ville ha et ord med i laget om hvem som var først. En av matrosene som rodde, den 17 år gamle Alexander H.F. von Tunzleman, har senere fortalt at både kaptein Kristensen og Borchgrevink har uttalt seg feilaktig om landgangen på Kapp Adare. von Tunzleman hevdet at han ble beordret over bord i det kalde vannet for å dra båten så langt opp at de andre skulle komme seg tørrskodd i land.7

Hvordan det enn var, hvem som var den første og hvem som var den siste av dem – det var mannskapet fra «Antarctic» som sørget for at det 24. januar 1895 skjedde en viktig begivenhet i polarhistorien. Og nettopp det synes å ha vært det viktigste for Henrik Johan Bull, som også skrev en beretning om turen med «Antarctic». Boken har tittelen Sydover. Expeditionen til Sydishavet i 1893–1895 og ble utgitt i 1898.8 I hans fremstilling heter det:

Den 24. januar. Ved midnattstid nådde vi opp til Kapp Adare. Været var nå gunstig for en landgang, og klokken ett satte et båtlag, hvoriblant kapteinen, andrestyrmann, Borchgrevink og nedskriveren av disse linjer, avsted fra skipet. Etter en times roing i nokså fremkommelig farvann landet vi på en meget lett tilgjengelig strandbredd, hvor det i det ganske stille vær var liten eller ingen rulling fra sjøen. Følelsen av å være de første mennesker som satte foten i land på det antarktiske fastland, var både eiendommelig og oppmuntrende, […]9

Ferden med «Antarctic» hadde en lang forhistorie. Det var en rekke tilfeldigheter og omstendigheter som til sammen førte til at skipet ble utstyrt og sendt til Antarktis. Mest handlet det om hvalfangst og kapital.

I de iskalde farvannene nær polene fantes det mengder av krill og andre smådyr i det klare grønne vannet, og dette var føde for de store bardehvalene. På slutten av 1800-tallet var den industrielle hvalfangsten – med dampbåter og harpunkanoner – godt i gang, og hvalen i nordområdene ble beskattet fra Finnmarkskysten til langt opp i Ishavet. Helt opp mot iskanten ved Grønland, Bjørnøya og lenger vest, mot kysten av Labrador, drev de små hvalbåtene fangst. I nordområdene var fangsten blitt så intens at bestanden var sterkt redusert; snart ville det ikke lenger være lønnsomt å skyte hval. Derfor var det en gryende interesse for å oppsøke nye fangstfelt på andre verdenshav. En av dem som gjorde seg tanker om dette, var nettopp Henrik Johan Bull fra Stokke i Vestfold. Han hadde lest Sir James Clark Ross’ beretning om ekspedisjonen til Rosshavet i 1841–42. Spesielt hadde han merket seg Ross’ omtale av de store forekomstene av bardehval der. Ifølge Ross fantes disse på den åpne havstrekningen oppunder det antarktiske fastlandet ved kysten av Victoria Land, særlig innenfor belter av drivis. Men å nå inn dit var ingen enkel sak; et tokt ville være forbundet med en betydelig risiko. Derfor hadde heller ingen skip vært i Rosshavet siden 1842.

Bull forsøkte å reise kapital i Australia til en ekspedisjon til Rosshavet. Men han mislyktes, til tross for det store nettverket han hadde opparbeidet seg der etter flere års arbeid. Kapital til prøvefangst av hval og sel i Sørishavet var heller ikke mulig å oppdrive; derfor reiste Bull tilbake til Norge i 1893. Ikke lenge etter at han var kommet hjem, besøkte han Svend Foyn. De to var i slekt og hadde kjent hverandre i mange år. På det tidspunktet var Foyn en gammel mann på over 80 år, men fortsatt med helsen i behold. Bull satt på Foyns kontor i Tønsberg og fortalte levende om sine ideer og om Sir James Clark Ross’ beretning om bardehvalene langs kystene av Possessionøyene og Victoria Land. Sammen studerte de globusen, og Bull rettet fingeren mot Rosshavet. Til slutt tok Svend Foyn sin beslutning og sa: «Ja, hvis bardehval virkelig finnes sydpå, så må det være der nede.» Han tilføyde: «Har De lyst til å reise tilbake igjen, så vil jeg skaffe Dem et skip hvis jeg kan få tak i en flink skipper.»10

I 1893 hadde Foyn ikke noe valg. Skulle han fortsette hvalfangstvirksomheten, måtte han se seg om etter nye fangstfelt. Han hadde jo selv bidratt til at hvalbestanden i nord nærmest var utryddet. Derfor var Bulls idé om prøvefangst i Antarktis en mulig vei videre.

Våren 1893 var Foyn og Bull i full gang med å finne et skip til den lange ferden til Rosshavet. I Sandefjord lå selfangeren «Cap Nor» på 216 tonn i opplag. Dette «lille, bekvemme skip» ble besiktiget av de to og funnet egnet til ekspedisjonen. Skipet ble omdøpt til «Antarctic» med tanke på den forestående turen, og det ble modifisert og utstyrt for reisens spesielle krav. Det ble også utrustet for prøvefangst både etter hval og sel – om bord kom det hele syv lettbåter for fangst, en rekke harpunkanoner og utstyr for koking av spekk og lagring av olje. Men manglende lastekapasitet gjorde at all plass måtte utnyttes. Om det skriver Bull: «Mangel på plass gjorde det nødvendig å stue bort vår store beholdning av krutt, kanoner, geværer, bomber og patroner på en måte som var langt mer malerisk enn egentlig betryggende eller beroligende for nervøse naturer. På utreisen måtte jeg avgi plass i min lugar for patroner og kruttdunker, som ikke er av det beste i omgivelsene til en ivrig tobakksrøker.»11

Så, den 20. september 1893, var «Antarctic» fullastet og lå tungt i vannet i Tønsberg havn; de øverste lastemerkene var så vidt synlige over vannflaten. Foyn kom om bord, trykket Bulls hånd og sa sine sedvanlige avskjedsord når et skip skulle av gårde: «Vårherre være med Dem.»

Før reisen inn i isen ble «Antarctic» liggende lenge i Hobart på Tasmania. Byen med den gode havnen hadde vært et travelt sentrum for hvalfangst noen decennier tidligere. Men på grunn av overfangst i de kystnære farvannene hadde virksomheten opphørt. Bull hadde tidligere oppholdt seg i Hobart. Hans tilbakekomst med et ekspedisjonsfartøy utstyrt for tokt i Rosshavet, samt hans ideer om en ny giv i hvalfangsten, vakte betydelig oppsikt og ble slått stort opp i australsk presse.

På toktet til Rosshavet ønsket Bull å ha med seg en ekspert med erfaring fra tidligere polarekspedisjoner. Eivind Astrup, som hadde vært med amerikaneren Robert E. Peary til Grønland i 1891, var én kandidat, den skotske polarforskeren William Spiers Bruce en annen.12 Bull hadde hatt kontakt med dem begge. I mellomtiden var Astrup omkommet, mens Bruce ikke nådde frem til Hobart i tide.

I september 1893 tok Carsten E. Borchgrevink, som i flere år hadde oppholdt seg i Australia, kontakt med Bull via den norske konsulen i Melbourne, Hans Gundersen. Borchgrevink ga uttrykk for sin sterke interesse for polarforskning og sa at han hadde et brennende ønske om å være med «Antarctic» inn i polisen. Bull så ham som en mulig erstatning for Bruce og viste interesse for ønsket hans. Tilsynelatende var Borchgrevink en kunnskapsrik og sosial mann som både kunne være til nytte og hygge under ekspedisjonen, og Bull presenterte ham for kaptein Kristensen. Om bord var det trangt om plassen, og Kristensen ønsket ikke å ha med seg passasjerer, som han sa.13 Det hadde vært planer om å innrede en egen kahytt i offisersavdelingen bak på skipet til den polareksperten Bull hadde håpet å få med seg. Men Borchgrevinks bakgrunn var ikke av en slik art at han ble ansett som fullt ut kvalifisert til å overta en polarforskers rang om bord. Til slutt ble løsningen at han fikk mønstre på som selfangermatros. I boken The Cruise of the «Antarctic» to the South Polar Regions skriver Bull: «Med bare unntagelsen av at jeg ikke ga ham min egen, smale køye og sov fremme i forskipet selv, vet jeg ikke om noen ting, innenfor rimelighetens grenser, som jeg ikke gjorde for å øke komforten til hr. Borchgrevink om bord på skipet og vise ham mitt vennskap.»14

Selv skriver Borchgrevink:

Jeg anskaffet meg så selv de aller nødvendigste instrumenter for mine sparepenger og meldte meg om bord på «Antarctic». Det var en drøy natt, den første om bord i den gamle selfangerskute. Den eneste ledige køy om bord hadde nettopp mistet sin tidligere innehaver, som den foregående aften var spasert fra kaia ut i dokken og druknet. Den fikk jeg anvist. Den var lukket som en likkiste og lå like over en spekktank.15

Ifølge Borchgrevink var det sterk pågang fra en rekke unge vitenskapsmenn over hele Australia om å få være med «Antarctic» inn i isen, men «ved å være norsk hadde jeg en fordel fremfor dem, og da de luktet tranen og den råtnende stanken av gammelt spekk på selfangstskipet, mistet de alle lysten».16 I to måneder arbeidet han om bord som vanlig sjømann. Men da de dro fra New Zealand, fikk han plass blant offiserene bak i skipet og fikk tilgang til Bulls medbrakte bibliotek om Antarktis. Dessuten fikk han tillatelse til å tegne og preparere fugler, samt foreta vitenskapelige innsamlinger og målinger.

Hvalfangst hadde tidligere vært en viktig næringsvei i de sørlige farvann i Australia, men nå var virksomheten ulønnsom. I 1850-årene var det blitt funnet gull i innlandet, og det trakk arbeidskraft vekk fra andre næringsgrener og samlet store mengder av eventyrlystne, lykkejegere og arbeidsfolk ved de store gruvene. I 1880-årene begynte interessen for hvalfangst igjen å gjøre seg gjeldende, både vitenskapelig og kommersielt.

Også interessen for Antarktis var stigende. Ikke minst ble to romaner om Sydpolen og erobringen av det nye kontinentet populær lesning i Australia.17 Mellom 1881 og 1883 ble det opprettet en australsk Antartic Committee, det ble foretatt utforskninger av jordmagnetisme og gjort forsøk på å bestemme den eksakte posisjonen til den magnetiske sydpol. For en ung eventyrlysten mann som Carsten Borchgrevink var denne utviklingen interessant og hadde uten tvil betydning for hans sterke ønske om å delta i «Antarctic»s ekspedisjon inn i isen.18

Et annet viktig element kommer i tillegg: Som nordmann kjente selvsagt Borchgrevink godt til Fridtjof Nansen og hans bok På ski over Grønland. I slutten av 1880-årene hadde Nansen lagt ut på en ferd over den grønlandske innlandsisen og med dette startet en ny æra som skulle vare i nesten 30 år. I ettertid er denne perioden blitt omtalt som den heroiske fasen i utforskningen av polarstrøkene. Ved å ta seg frem på ski over Grønland hadde Nansen demonstrert hvordan mennesker kunne trenge inn i selv de mest øde og utilgjengelige områder av verden. I en tid da nasjonalismen var sterk i Europa og Norge var i ferd med å rive seg løs fra Sverige for å bli en selvstendig nasjon, kom en slik bragd beleilig. Å plante nasjonalstatens flagg i uutforskede polare områder førte til heder og berømmelse. Om man som Nansen i tillegg kunne skrive, var folk villige til å kjøpe og lese beretningene i et omfang som var nesten eventyrlig; en polarhelt hadde dermed også muligheten til å bli en holden mann. Alt dette hadde Carsten Borchgrevink forstått betydningen av. For en ung mann som ville frem i verden, var «Antarctic»s ankomst til Hobart nærmest en åpenbaring, i dypt samsvar med hans ambisjoner og muligheter.

I september 1894 var «Antarctic» klar til avreisen, og ferden sørover til Rosshavet kunne begynne. Men da skuta var nesten inne i drivisen, røk propellen – et ikke ukjent fenomen på ishavsskuter. Kaptein Kristensen måtte gå nordover igjen for seil og få skipet dokksatt; nærmeste mulighet var Port Chalmers på New Zealand. Etter at reparasjonene var utført, dro de av gårde igjen og klarte å ta seg inn gjennom pakkisen til de åpne havstrekningene ved Sydpollandet. Men de store hvalforekomstene som Sir James Clark Ross hadde skrevet om, var ikke å finne; noen småhval var det eneste de så. De krysset omkring i Rosshavet så langt sør som til Coulmanøya, men heller ikke der var det noen hvalblåst å se, og det fantes ikke sel i så store forekomster at det var økonomisk lønnsomt å fangste.

Stemningen var laber om bord. Ekspedisjonen hadde kostet betydelige summer, og målet hadde vært å gå i balanse gjennom salg av hvalolje. Med tomme tanker fremsto prosjektet som mislykket; alt arbeid, slit og all tålmodighet hadde vært til ingen nytte.19 Både mannskap og offiserer skulle lønnes etter andeler av fangsten, og Henrik Johan Bull følte seg på mange måter ansvarlig både overfor mannskapet og Svend Foyn. Han gikk også selv i tap.

Den omfattende fangsten på bardehval på den sørlige halvkule kunne selvsagt ha redusert bestanden siden Ross var i farvannene for 60 år siden. På den annen side kunne det tenkes at hans observasjoner hadde vært gale eller misvisende når det gjaldt hvilke hvalarter som fantes i Rosshavet. Hvordan det enn var, Rosshavet var ikke egnet for kommersiell hvalfangst. Det var slått fast, og Svend Foyn var den som måtte betale regningen for å få det endelig bekreftet.

Den økonomiske fiaskoen til tross, ekspedisjonen vakte enorm interesse, og den vitenskapelige fortjenesten var ikke uvesentlig. Toktet til Rosshavet hadde vært førstesidestoff, ikke bare i Australia og New Zealand, men også i Storbritannia og i mange andre land. Den norske selfangstskuta «Antarctic», Henrik Johan Bull, Leonard Kristensen og Svend Foyn var blitt kjente navn gjennom mange avisartikler. Da skipet med de skuffede ekspedisjonsdeltagerne anløp Melbourne, fikk de en storslagen mottagelse – de var helter. Deres manglende hell med hvalfangsten ble ikke tatt så høytidelig i Australia; de var ikke de første som hadde tapt penger på en mislykket fangstekspedisjon i ukjent territorium. I Melbourne arrangerte det geografiske selskap en større sammenkomst i Rådhuset, der Bull og Borchgrevink holdt foredrag og redegjorde for henholdsvis de kommersielle og de vitenskapelige resultatene av ekspedisjonen. Noen dager senere holdt de to også et foredrag i Athenum Hall med tilstedeværelse av hans eksellense viseguvernør Sir John Madden. Rederiets foretagsomhet og offervilje var blitt satt pris på og ble behørig kommentert, likeledes den innsatsen som var blitt lagt i organiseringen og utførelsen av toktet.20

Sett i historisk lys var ekspedisjonen viktig: Det ble gjort flere betydelige erfaringer og oppdagelser som ansporet til ny virksomhet. Dampmaskinen om bord i «Antarctic» gjorde at skipet kom seg lettere gjennom isbeltet enn mange hadde trodd, til tross for at ruten kaptein Kristensen hadde valgt, ikke var den beste – en viktig erfaring å ta med seg videre med tanke på nye tokt. Dessuten hadde ekspedisjonen slått fast at det verken i Rosshavet eller farvannet lenger nord fantes så store forekomster av bardehval at fangst var lønnsom. Således var det slutt på de spekulasjonene som hadde versert i 60 år.

Men den viktigste oppdagelsen var den grusdekte stranden ved Kapp Adare. Der ville det være mulig å sette opp en forskningsstasjon, som et godt utgangspunkt for innsamling av vitenskapelige data innen meteorologi, jordmagnetisme, botanikk, geologi og zoologi. Fra basen ville man kunne foreta lange sledeferder inn i landet, og det ville åpne for utforskning av den magnetiske sydpol. Kort sagt: «Antarctic»-ekspedisjonen hadde åpnet porten inntil det nye kontinentet.21

